ŉ Bok-triomf op Twickenham!Die Springbokke vier hul oorwinning op Twickenham. Foto: Iang Kington/AFP. Vergeet van Swing Low, Sweet Chariot; ná 80 minute se spel moes Hie’ Kommie Bokke eintlik kliphard deur Twickenham se luidsprekers weergalm het. Want die Springbokke het vandag vir die eerste keer in agt jaar ŉ toets op Engeland se rugbyheiligdom gewen toe hulle die Rose met 27 – 13 verrinneweer het. En dit nog met ŉ rooi kaart teen hulle ook. Daar is baie vooraf oor die voorspelerstryd tussen die twee spanne gepraat, maar uiteindelik kon die Engelse voorry net een rat in die skrums vind; en dit was trurat. Eers het Ox Nché, Bongi Mbonambi en Frans Malherbe die septer geswaai, waarna Steven Kitshoff en Malcolm Marx die arme Rose net verder vertrap het. ???????? SOUTH AFRICA WIN AT TWICKENHAM FOR THE FIRST TIME SINCE 2014 ????????#ENGvRSA ???? pic.twitter.com/cGfAILLxq0 — SuperSport ???? (@SuperSportTV) November 26, 2022 Thomas du Toit is weliswaar in die tweede helfte met ŉ rooi kaart van die veld gestuur, maar die Springbok-skrum het steeds sterk gestaan. Tussendeur het Franco Mostert met sy werkverrigting beïndruk en hy is welverdiend as die speler van die wedstryd aangewys. As daar iets van Kurt-Lee Arendse se jong internasionale loopbaan op YouTube is, kyk dit gerus; jy sal beslis nie verveeld wees nie. Die 26-jarige agterspeler laat verdedigers bontstaan met sy zoep-zap-en-zirts-lopies en hy het weer eens vanaand ŉ briljante drie gedruk. Kurt-Lee Arendse does it AGAIN ???? 7️⃣ tries in 7️⃣ test matches ???? What a start to his international career ???? ???? Stream #ENGvRSA live: https://t.co/0BMWdennut pic.twitter.com/CFMIDVhncj — SuperSport ???? (@SuperSportTV) November 26, 2022 Voeg daarby Willie le Roux en Damian Willemse se uitstekende balverspreiding-vaardighede en die Bok-agterlyn is skielik soveel meer as net ŉ paar talentvolle spelers wat doellose skoppe agternasit. Dinge het dalk nie altyd volgens plan op die Suid-Afrikaners se Europse avontuur verloop nie, maar ná hierdie vertoning kan ondersteuners ŉ bietjie rustiger slaap. Dié Springbok het nog skop. Springbokke: Drieë: Kurt-Lee Arendse en Eben Etzebeth. Doelskop: Faf de Klerk. Strafskoppe: De Klerk (3). Skepskoppe: Damian Willemse (2). Engeland: Drie: Henry Slade. Doelskop: Owen Farrell. Strafskoppe: Farrell (2).